
ĢINTERMUIŽA
Prāta skaidrībai un gara līdzsvaram!




VSIA “Slimnīca “Ģintermuiža””


STARPPERIODU VADĪBAS ZIŅOJUMS
par 2026. gada 6 mēnešiem (01.01.-30.06.)

VSIA “Slimnīca “Ģintermuiža”” (turpmāk – Slimnīca vai Sabiedrība) ir Latvijas Republikas Veselības ministrijas pārraudzībā esoša valsts kapitālsabiedrība.
Saskaņā ar Latvijas Republikas Ministru kabineta 2004.gada 13.aprīļa noteikumu Nr.286 “Veselības ministrijas nolikums” 25.5.punktu Veselības ministrija ir Sabiedrības valsts kapitāla daļu turētājs. Atbilstoši Publiskas personas kapitāla daļu un kapitālsabiedrību pārvaldības likuma 12.panta noteikumiem paredzētos kapitāla daļu turētāja pārstāvis ir Veselības ministrijas valsts sekretārs. Saskaņā ar likuma 24.1.punktu kapitālsabiedrība atkarībā no tās finansējuma avotiem ietilpst grupā “no publiskas personas atkarīga nekomerciāla publiskas personas kapitālsabiedrība — vispārējās valdības sektorā iekļauta kapitālsabiedrība, kura primāri nodrošina nefinanšu mērķu īstenošanu un kurai valsts vai pašvaldības budžeta finansējums pēdējo triju gadu laikā pārsniedz 90 procentus no kapitālsabiedrības vidējā kopējā apgrozījuma šajā periodā “.
Ar 2024.gada 18.jūnija Ministru kabineta rīkojumu Nr.497 “Par valsts līdzdalības saglabāšanu valsts sabiedrībā ar ierobežotu atbildību “Slimnīca “Ģintermuiža””  noteikts, ka valsts saglabā līdzdalību kapitālsabiedrībā un vispārējais stratēģiskais mērķis ir saglabāt, uzlabot un atjaunot iedzīvotāju psihisko veselību, nodrošinot kvalitatīvu, efektīvu, uz pacientiem vērstu psihiatrijas un narkoloģijas pakalpojumu sniegšanu Zemgales un Kurzemes reģiona iedzīvotājiem, tai skaitā bērniem.
Saskaņā ar Sabiedrības Statūtiem Sabiedrības galvenie darbības veidi ir slimnīcu darbība (NACE klasifikācijas kods 86.10); Izglītība (85); Veselības aizsardzība (86); Ārstu un zobārstu prakse (86.2); Pētījumu un eksperimentālo izstrāžu veikšana dabas zinātnēs un inženierzinātnēs (72.10); Sociālā aprūpe ar izmitināšanu (87), Sociālā aprūpe bez izmitināšanas (88) u.c.
Sabiedrības pārskata perioda valdes loceklis ir Artūrs Blekte.
Kapitālsabiedrība, vērojot iepriekšējo gadu pakalpojumu sniegšanas efektivitātes rādītājus un veicot sniegto pakalpojuma uzskaites dokumentu analīzi un kvalitātes kontroli, 2026.gadam ir saglabājusi iepriekšējā gadā izvirzīto mērķi - turpināt attīstīt diennakts stacionārās veselības aprūpes pakalpojumus psihiatrijā un narkoloģijā,  piedāvājot pacientam individualizētu, mūsdienīgu, efektīvu un dzīves kvalitātes uzlabojošu kompleksu ārstniecības procesu, integrējot  medicīniskās rehabilitācijas pakalpojumos ES līdzfinansēto projektu īstenošanas rezultātā izveidotajā medicīniskās rehabilitācijas infrastruktūrā (Gerontopsihiatrijas pacientu medicīniskās rehabilitācijas telpu izveide “Zaļā elpa”; Psihiatriskās medicīniskās rehabilitācijas mākslas terapijas (drāmas, mūzikas, vizuāli plastiskās mākslas terapijas) studijas izveide; Psihiatriskās medicīniskās rehabilitācijas  (ergoterapijas) vides (Dārzkopības terapijas) izveide).
Rīcības virzieni:
1. Personāla piesaistes un noturēšanas valsts sektorā (īpaši ārstu) politikas sasaiste ar slimnīcā apstiprinātajām vadlīnijām par personāla sadalījumu nodaļās diennaktī atbilstoši nodaļas profilam- ārstu, māsu, māsu palīgu posteņu skaitam; kā arī motivācijas pasākumu un instrumentu saglabāšana un virsstundu darba monitorings.
2. Programmas “Narkomānu rehabilitācijas stacionārā bērniem” un “Obligātā narkoloģiskā palīdzība bērniem” attīstība, izstrādājot Norvēģijas finanšu instrumenta  pakalpojuma satura dizainēšanu projektā “Rehabilitācijas pakalpojumi bērniem ar atkarībām no apreibinošām vielām”.
3. Pašnāvības riska prevencija pacientiem stacionārās un pēc stacionārās aprūpes posmā ar augstu pašnāvības risku

Medicīniskās rehabilitācijas nodaļas mērķi 2026. gadam
· Palielināt ergoterapijas pakalpojumu pieejamību bērniem un Gerontopsihiatrijas nodaļas pacientiem.
· Pilnveidot un ieviest vienkāršota formāta papildus terapijas materiālus akūto nodaļu pacientiem, nodrošinot viegli uztveramu informāciju, atbilstoši pacientu funkcionālajam stāvoklim.
· Modernizēt rehabilitācijas procesu, integrējot darbā jaunas medicīniskās tehnoloģijas un nodrošinot to pilnvērtīgu izmantošanu ikdienas terapijā.
 Kapitālsabiedrība turpina atjaunīgās enerģijas ražošanu saules paneļu elektrostacijā, tā samazinot nepieciešamās elektroenerģijas iepirkumu, veicinot neatkarību no energoresursu tirgus mainīgā piedāvājuma. 
2026.gada pārskata periodā veic vairāku ES līdzfinansētu projektu īstenošanu:
· Eiropas Savienības kohēzijas politikas programmas 2021.–2027. gadam 4.1.1. specifiskā atbalsta mērķa “Nodrošināt vienlīdzīgu piekļuvi veselības aprūpei un stiprināt veselības sistēmu, tostarp primārās veselības aprūpes noturību” 4.1.1.1. pasākuma “Ārstniecības iestāžu infrastruktūras attīstība” projekta  “Psihiskās veselības iestāžu infrastruktūras attīstība” (projekta Nr.4.1.1.1/3./24/I/001), termiņš līdz 31.12.2026. ;
· Eiropas Savienības kohēzijas politikas programmas 2021.–2027.gadam 5.1.1.specifiskā atbalsta mērķa "Vietējās teritorijas integrētās sociālās, ekonomiskās un vides attīstības un kultūras mantojuma, tūrisma un drošības veicināšana pilsētu funkcionālajās teritorijās" 5.1.1.9.pasākuma "Objektu (patvertņu) pielāgošana un aprīkošana civilās aizsardzības mērķiem", projekts “Telpu pielāgošana un aprīkošana III kategorijas patvertnes ierīkošanai” (projekta Nr. 5.2.1.1/1/25/I/003), termiņš līdz 30.06.2026.;

2025.gada 27.janvārī kapitālsabiedrība noslēdza līgumu ar Nacionālo psihiskās veselības centru VSIA par pilotprojekta “Triažēšanas sistēmas (PsyLo) ieviešana ambulatoro pakalpojumu prioritizēšanas nodrošināšanā cilvēkiem ar psihiskām sūdzībām” īstenošanu līdz 2026.gada 31.martam. 
Pārskata perioda Sabiedrības darbības apraksts
Pārskata periodā sabiedrība sniedz sekojošus pakalpojumus:
1. Stacionārie veselības aprūpes pakalpojumi:
a. Psihiatriskā palīdzība pieaugušajiem un bērniem, tai skaitā psihiatriskā medicīniskā rehabilitācija
b. Narkoloģija
c. Obligātā narkoloģiskā palīdzība bērniem pēc bāriņtiesas lēmuma
d. Narkomānu rehabilitācija stacionārā pieaugušajiem un bērniem
e. Minesotas programma stacionārā
2. Sekundārās ambulatorās veselības aprūpes pakalpojumi:
a. Neiroelektrofizioloģiskie funkcionālie izmeklējumi
b. Psihiatrijas slimnieku ārstēšana psihiatriskā profila dienas stacionārā pieaugušajiem un bērniem
c. Metadona aizvietojošās terapijas kabineta pakalpojumi
d. Psihologa (Metadona aizvietojošās programmas ietvaros) pakalpojumi
e. Speciālistu pakalpojumi psihiatrijā un narkoloģijā
f. Tiesu psihiatriskā un psiholoģiskā ekspertīze
g. Autiska spektra traucējumu psiholoģiskās diagnostikas pakalpojums (ADOS tests) bērniem līdz 18 gadu vecumam 
h. Agrīnās intervences pakalpojums bērniem līdz 6 gadu vecumam
3. Rezidentu apmācība psihiatrijā un narkoloģijā
4. Sociālā aprūpe un sociālā rehabilitācija:
a. Ilgstošā sociālā aprūpe un sociālā rehabilitācija personām ar smagiem garīga rakstura traucējumiem
b. Sociālās rehabilitācijas pakalpojumi no psihoaktīvām vielām atkarīgiem pieaugušām personām
Kapitālsabiedrība no 2026. gada 1.janvāra par 6 vietām samazina stacionārā statistiski atvērto gultu skaitu, nodrošinot 263 diennakts stacionārā gultas vietas, tai skaitā 222 psihiatriskās palīdzības un 41 narkoloģiskās palīdzības nodrošināšanai. Ar pārskata gada sākumu  ir pieejamas nodaļas:
1. 1.akūtā psihiatrijas nodaļā – 30 vietas
2. 2.akūtās psihiatrijas nodaļā – 30 vietas
3. 3.akūtā psihiatrijas nodaļā – 30 vietas
4. 4.akūtā psihiatrijas nodaļā – 30 vietas
5. Neirožu nodaļā – 22 vietas
6. Subakūtā  psihiatrijas nodaļā – 32 vietas
7. Gerontopsihiatrijas nodaļā – 24 vietas;
8. Bērnu psihiatrijas nodaļā – 20 vietas
9. Uzņemšanas nodaļā ar 5 observācijas gultas vietām.

Narkoloģiskā profila pacientiem tiek nodrošinātas visas iepriekš īstenotās pakalpojuma programmas: narkoloģija (19 vietas); obligātā narkoloģiskā palīdzība bērniem pēc bāriņtiesas lēmuma (1 vieta), Minesotas programma stacionārā (10 vietas); narkomānu rehabilitācija stacionārā bērniem (5 vietas), narkomānu rehabilitācija pieaugušajiem (5 vietas); uzņemšanas nodaļā -1 vieta.
 Saskaņā ar  2024.gada 28.decembrī noslēgto līgumu ar Nacionālo veselības dienestu par pilotprojekta integrētai pieejai- pakalpojumu pieejamības uzlabošanai nepilngadīgajiem, kuri pārmērīgi lieto atkarību izraisošas vielas īstenošanu periodā no 2025.gada 1.septembra līdz 2027.gada 31.decembrim, kapitālsabiedrība īsteno programmas, nepalielinot gultu skaitu :
· Atkarību izraisošu vielu nepilngadīgo rehabilitācija stacionārā bērniem ( līdz 30 dienām) 
· Atkarību izraisošu vielu nepilngadīgo rehabilitācija stacionārā bērniem ( līdz 60 dienām) 

Dienas stacionārs nodrošina 11 vietas pieaugušajiem un 6 vietas bērniem psihiatrijā.
Nefinanšu mērķu rezultatīvie rādītāji
	Rādītājs
	2025.gada 6 mēn.fakts
	2026.gada plāns
	2026.gada 6 mēn.fakts

	Kopējais stacionāro gultu skaits (perioda beigās)
	269
	263
	263

	Praktizējošo ārstu (bez zobārstiem un rezidentiem) un praktizējošo māsu skaita attiecība
	35/108
	39/110
	37/108

	Iestādē strādājošo ārstniecības personu vecuma grupā 25-40 gadiem īpatsvars no kopējā iestādē strādājošo ārstniecības personu skaita, %
	23
	25
	25

	Vidējais ārstēšanās ilgums, dienas
	23
	23
	22

	Gultu noslodze, %
	73
	75
	71

	Pacientu ar šizofrēniju, šizotipiskiem traucējumiem vai murgiem neatliekama atkārtota stacionēšana 30 dienu laikā tajā pašā stacionārajā ārstniecības iestādē,%
	29/12.5%
	85/16% (gada rādītājs)
	31/13.3%

	Uz mājām izrakstīto pacientu, kuri atkārtoti hospitalizēti tajā pašā vai nākamajā dienā (neieskaitot pacientus, kuriem nākamā hospitalizācija ir aprūpe vai rehabilitācija), skaits un īpatsvars, %
	9/0.58%
	22/0.71% (gada rādītājs)
	14/0.93%

	Letalitāte stacionārā, %
	0.26
	0.23
	0.40





Sabiedrības finanšu darbības rezultāti
Pārskata perioda neto apgrozījums ir 6.5 miljoni euro, kas, salīdzinot ar 2025.gada pārskata periodu, ir samazinājies par 96 005 euro, un  par 204 157 euro mazāk kā 2026.gadā plānots.
Savukārt kopējie faktiskie ieņēmumi 6,9 milj.euro, plānotie ieņēmumi 7 milj.euro, bet 2025.gada 6 mēnešu kopējie faktiskie ieņēmumi 6.6 milj.euro, pārskata gadā par 231 423 euro pārsniedzot iepriekšējā gada rādītāju ( +3.46%).
Veselības aprūpes pakalpojumu ieņēmumi ir 78.5 % (2025.gadā 80%) no kopējiem Sabiedrības ieņēmumiem, bet kopējie no valsts budžeta ieņēmumi sasniedz 96.3 %( 2025.gadā 97.3%). 
Stacionāro veselības aprūpes pakalpojumu ieņēmumus, tāpat kā visus iepriekšējos gadus,  ietekmē slimnīcas veiktais, bet NVD nesamaksātais virskvotas apjoms: psihiatrija bērni 17 gadījumi, 41524 euro, psihiatrija pieaugušie 8 gadījumi, 25326 euro, narkomānu rehabilitācijas stacionārā 6 gadījumi, 62 513 euro. SAVA pakalpojumu virs kvotas apjoms pārsniedz 43 623 euro. Tajā pat laikā atsevišķās programmās ir neizpilde: pamatā narkomānu rehabilitācijā stacionārā bērniem  un narkoloģiskā motivācija stacionārā bērniem (pilotprojekts) un obligātā narkoloģiskā palīdzība bērniem pēc bāriņtiesas lēmuma, kopā 73 570 euro.
Ieņēmumi ( 6 mēnešu periods), euro
	Pakalpojumu veidi
	2025.g. fakts
	2026.g. plāns
	2026.g. fakts
	Novirze pret 2025.g.
	Novirze pret plānu

	Stacionārie veselības aprūpes pakalpojumi
	4 829 535
	4 961 074
	4 865 856
	+36 321
	-95 218

	Ambulatorie veselības aprūpes pakalpojumi
	515 025
	573 925
	567 400
	+52 375
	-6525

	Sociālā aprūpe un sociālā rehabilitācija
	917 895
	958 531
	935 025
	+17 130
	-23 506

	Rezidentu apmācība
	246 226
	318 184
	297 501
	+51 275
	-20 683

	Uzņēmuma nopelnītie līdzekļi
	163 867
	172 075
	167 783
	+3 916
	-4 292


 Ieņēmumu palielinājums 2026.gadā, salīdzinot ar 2025.gadu,  galvenokārt veidojas no:
1. Sociālās aprūpes un sociālās rehabilitācijas pakalpojumi -Klientu dienas cenas pieaugums no 2026.gada 1.janvāra ilgstošas sociālās aprūpes un sociālās rehabilitācijas programmā par 1.37  euro  (no 44.05 uz 45.42 euro);
2.  rezidentu skaita pieaugums no 01.10.2025. (+7 rezidenti) 
3. Medicīnas rehabilitācijas pakalpojumu psihiatrijā stacionārā pieaugums (+86948 euro)
4. SAVA pakalpojumu pieaugums narkoloģijā

Sabiedrības pārskata perioda kopējie izdevumi ir vairāk kā 6.2 miljoni euro, salīdzinot ar 2025.gadu tas ir par 257 589 euro vairāk, bet pret budžeta plānu- par 332 665 euro mazāk. 


Izdevumi (6 mēnešu periods), euro
	Galvenie izdevumu veidi
	2025.g. fakts
	2026.g. plāns
	2026.g. fakts
	Novirze pret 2025.g.
	Novirze pret plānu

	Atalgojums
	4 466 057
	4 782 728
	4 536 867
	+70 810
	-245 861

	Darba devēja valsts sociālās apdrošināšanas obligātās iemaksas, slimības nauda u.c.
	1 136 596
	1 216 204
	1 170 039
	+33 443
	-46 165

	Pakalpojumi
	407 602
	496 879
	497 231
	+89 629
	+352

	Medikamenti, medicīnas preces, dezinfekcijas līdzekļi
	149 964
	149 576
	153 816
	+3 852
	+4 240

	Pārtikas produkti
	213 144
	224 204
	218 000
	+4 856
	-6 204

	Preču un materiālu iegāde
	90 006
	113 747
	135 604
	+45 598
	+21 857

	Ilgtermiņa ieguldījumu nolietojums
	148 056
	152 976
	159 196
	+11 140
	+6 220



Pārskata periodā, salīdzinot ar iepriekšējo gadu, vislielākais pieaugums ir izdevumu pozīcijā Atalgojums, kas saistīts ar:
· MK noteikumi Nr.656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu”(24.11.2015.) – izmaiņas no 2026.gada janvāra minimālās mēneša darba algas apmērā, palielinot darbiniekiem mēnešalgu no 740 euro uz 780 euro.
· MK noteikumi Nr. 851 “ Noteikumi par zemāko mēnešalgu un speciālo piemaksu veselības aprūpes jomā nodarbinātajiem” (18.12.2018.) -  izmaiņas ārstniecības personu amatu kvalifikācijas kategorijā no reģistrētu ārstniecības personu amata uz sertificētu ārstniecības personas amatu, pieaug zemākā mēnešalgas likme, kā arī speciālā piemaksa ārstniecības personai par darbu, kas saistīts ar īpašu risku. Kapitālsabiedrībā ik gadu daļa sanitāru iegūst profesiju Māsas palīgs, kļūstot par 6.kategorijas ārstniecības personu ;
· Rezidentu darba samaksas nosacījumus: MK noteikumi Nr. 685 “Rezidentu uzņemšanas, sadales un rezidentūras finansēšanas kārtība”(30.08.2011.) -  izmaiņas atbilstoši 19.4. un 19.4.1.punktam, ja mainās rezidentūras gads no  otrā uz trešo un pieaug rezidentam noteiktā atlīdzība.
· Pārskata gadā pieaudzis rezidentu skaits, salīdzinot ar 2025.gada sākumu (rezidenti +7);
· LM finansēto programmu darbinieku atlīdzības paaugstināšana (+5%);
· 2026.gadā ES fondu līdzfinansēto projektu īstenošanai personāla izmaksas: 
· ES projekts  “Psihiskās veselības iestāžu infrastruktūras attīstība”, Nr.4.1.1.1/3/24/I/001;
· Es projekts “Telpu pielāgošana un aprīkošana III kategorijas patvertnes ierīkošanai”, Nr.5.2.1.1/1/25/I/003;
· Pilotprojekts “Triažēšanas sistēmas (PsyLo) ieviešana ambulatoro pakalpojumu prioritizēšanas nodrošināšanā cilvēkiem ar psihiskām sūdzībām”.

Salīdzinot personāla izmaksas 2026.gada pārskata periodā ar 2025.gada pārskata periodu, to īpatsvars ieņēmumos ir 82.49% (1.cet 83.11%), kas ir zemāks kā 2025.gada rādītājs – 83.78%. (Likuma “Par valsts budžetu 2026.gadam un budžeta ietvaru 2026.,2027.un 2028.gadam”  83.pantā noteikto ierobežojumu par kopējo personāla izmaksu attiecības pret kopējiem ieņēmumiem nepalielinās salīdzinājumā ar iepriekšējo pārskata gadu, veicot personāla produktivitātes paaugstināšanas un digitalizācijas procesus, kā arī pārskatot kapitālsabiedrību atlīdzības politikas, neietekmējot pakalpojumu kvalitāti.) 
Ja faktisko ieņēmumu sastāvā iekļautu NVD neapmaksāto – rēķinā neiekļauto pakalpojuma apjomu, tad personāla izmaksu īpatsvars kopējos ieņēmumos būtu 80.36 %, savukārt pēc identiskām aplēsēm par 2025.gada 6 mēnešu periodu, personāla izmaksas 2025.gadā būtu 82.09% no visiem ieņēmumiem.
Izmaksu pieaugums vērojams izdevumu pozīcijās, kas saistītas ar ziemas periodu- siltumenerģijas izdevumi pārsnieguši plānoto par 20 582 euro un par 13 408 euro 2025.gada izdevumus salīdzināmajā pārskata periodā. Papildus plānotajam veikts bruģa seguma remonts sakarā ar tā sairšanu ziemas periodā (14214 euro), 2 hidrantu nomaiņa 6657 euro, ūdensvada avārijas remonts 3140 euro. Pieauguši slimnīcas ikdienas uzturēšanas materiālu izdevumi, kas saistīti ar vispārējo cenu līmeņa pieaugumu un papildus remontdarbiem nodaļās.
Sabiedrības pārskata perioda saimnieciskās darbības rezultāts ir zaudējumi 29 618 euro (2026.gada 1.cet zaudējumi 86 150 euro) apmērā, salīdzinoši 2025.gadā zaudējumi 3452 euro; 2024.gadā peļņa 330 735 euro; 2023.gadā - zaudējumi 161 944 euro apmērā, 2022.gadā -peļņa 467 650 euro; 2021.gadā peļņa ir 335 941 euro, bet, salīdzinot ar  2026.gada plānu,  kas paredz zaudējumus 206 000 euro apmērā, vērojama pozitīva tendence – zaudējumu ierobežošana. Ja NVD par pārskata periodā sniegtajiem veselības aprūpes pakalpojumiem apmaksātu pilnā apmērā, neierobežojot arī neatliekamo palīdzību, tad kapitālsabiedrības saimnieciskās darbības rezultāts būtu peļņa 153 535 euro apmērā ( virs kvotas stacionārie pakalpojumi 139 529 euro un SAVA pakalpojumi 43 624 euro)
Salīdzinot 2025.gadu ar iepriekšējo gadu, var secināt, ka  bruto pelņas rādītājs ir samazinājies par 135 744 euro, t.i. absolūtos skaitļos 254 075 euro (2025.gadā 389 819 euro; 2024.gadā 665 733 euro; 2023.gadā -164 000 euro; 2022.gadā 732 805 euro, 2021.gadā 619 020 euro). Iemesls ir izmaksu pieaugums un neto apgrozījuma samazinājums.
Sabiedrības naudas plūsmā naudas līdzekļu atlikums pārskata perioda beigās palielinājies par 444 364 euro , salīdzinot ar 2025.gada sākumu, bet pret plānu novirze par 418 994 euro (plānots 2 296 111 euro).
Plānotais kopējais likviditātes rādītājs pārskata periodā ir 1.63 (faktiski 2025.gadā 1.73; 2024.gadā 1.79 2023.gadā- 1.69, 2022.gadā -2.04; 2021.gadā – 1.52), pārskata periodā faktiski – 1.72. Likviditāti ietekmē apgrozāmo līdzekļu neliels pieaugums un īstermiņa kreditoru parādu samazinājums.




Ieguldījumi Sabiedrības infrastruktūrā
Kopā Sabiedrība pārskata periodā ir veikusi ilgtermiņa ieguldījumus  252 753 euro (2025.gadā 69 192 euro; 2024.gada 258 839 euro; 2023.gada 171 639 euro; 2022.gada 73 003 euro ) apmērā (saskaņā ar naudas plūsmu). 
2026.gada pārskata periodā veiktie maksājumi Eiropas Savienības kohēzijas politikas programmas 2021.–2027. gadam 4.1.1. specifiskā atbalsta mērķa “Nodrošināt vienlīdzīgu piekļuvi veselības aprūpei un stiprināt veselības sistēmu, tostarp primārās veselības aprūpes noturību” 4.1.1.1. pasākuma “Ārstniecības iestāžu infrastruktūras attīstība” projekta  “Psihiskās veselības iestāžu infrastruktūras attīstība” (projekta Nr.4.1.1.1/3./24/I/001) ietvaros: 
· iepirkuma Nr. SĢ2026/1 “Psihiatriskās medicīniskās rehabilitācijas mākslas terapijas (drāmas, mūzikas, vizuāli plastiskās mākslas terapijas) studijas izveide”  un iepirkuma Nr. SĢ2026/3 “”Psihiatriskās medicīniskās rehabilitācijas (ergoterapijas) vides (Dārzkopības terapijas) izveide” – 113 391.33 euro;
· iepirkuma Nr.SĢ 2026/4 “Medicīniskās rehabilitācijas aprīkojuma un inventāra iegāde” -110 890.16 euro
Ieguldījumi, euro
	Ieguldījumu pozīcija
	2025.g. fakts
	2026.g. plāns
	2026.g. fakts
	Novirze pret 2025.g.
	Novirze pret plānu

	Nemateriālie ieguldījumi (licences)
	0
	0
	0
	0
	0

	Nekustamais īpašums
	37 010
	0
	113 391
	+ 76 381
	+113 391

	Tehnoloģiskās iekārtas
	0
	0
	636
	0
	0

	Pārējie pamatlīdzekļi
	21 352
	159 430
	123 645
	-3 180
	-35 785

	Datortehnika
	10 830
	15 000
	15 081
	+4 251
	+81


Pārējo pamatlīdzekļu sastāvā ir gan Es projekta “Telpu pielāgošana un aprīkošana III kategorijas patvertnes ierīkošanai”, Nr.5.2.1.1/1/25/I/003 ietvaros iegādātie evakuācijas krēsli kopējā vērtībā  3272 euro, gan tehnoloģiskajās iekārtās ietvertais gaisa aizskars uzņemšanas nodaļas ieejā, gan nepieciešamais inventārs ( bahilu automātiskā iekārta 1389 euro, ledusskapis 2360 euro, dārzeņu griezējs 2526 euro u.c.).
Veselības aprūpes pakalpojumu īstenošana
Slimnīca saskaņā ar noslēgto līgumu ar Nacionālo veselības dienestu saņem fiksēto maksājumu par uzņemšanas nodaļas darbību un piemaksu par observācijas gultu uzturēšanu.
 Pārskata periodā 1833 (2025.gadā 1844; 2024.gadā 1854; 2023.gadā 1803; 2022.gadā 1793; 2021.gadā 1568) pacienti vērsušies uzņemšanas nodaļā pēc medicīniskās palīdzības, no tiem 161 (2025.gadā 165; 2024.gadā 153; 2023.gadā 91; 2022.gadā 94; 2021.gadā 96) sniegta neatliekamā medicīniskā palīdzība un tie novirzīti turpmākai ambulatorai ārstēšanai. 224 (2025.gadā 220; 2024.gadā 143;2023.gadā 104; 2022.gadā 38; 2021. gadā 28) pacientiem nodrošināts observācijas pakalpojums, no tiem 86 (2025.gadā 85; 2024.gada 36) pēc observācijas stacionēti diennakts stacionārā. 
Diennakts stacionāra līguma izpilde
	NVD līguma stacionārās veselības aprūpes programmas
	Faktiski apmaksāto + neapmaksāto pacientu skaits 2025.gadā
	Plānotais pacientu skaits līgumā 2026.gadā (11.05.2026.redakcija)
	Faktiski apmaksāto + neapmaksāto pacientu skaits 2026.gadā
	Novirze pret 2025.gadu (kopējā)

	Psihiatriskā palīdzība, tai skaitā pēc tiesas lēmuma
	1001/+10
	999
	999/+9
	-3

	Psihiatriskā palīdzība bērniem
	175
	172
	171/17
	+13

	Narkoloģija
	254/18
	254
	245
	-27

	Narkomānu rehabilitācija stacionārā (pieaugušajiem)
	7/+5
	7
	6/+6
	-

	Narkomānu rehabilitācija stacionārā bērniem
	20/+5
	25
	16
	-9

	Obligātā narkoloģiskā palīdzība bērniem pēc bāriņtiesas lēmuma
	1/+1
	2
	0
	-2

	Minesotas programma stacionārā
	65/+6
	65
	60
	-11

	Atkarību izraisošu vielu nepilngadīgo rehabilitācija stacionārā bērniem (līdz 30 dienām) 
	0
	11
	9
	+9

	Atkarību izraisošu vielu nepilngadīgo rehabilitācija stacionārā bērniem (līdz 60 dienām) 

	0
	3
	1
	+1

	Kopā
	1523/+45
	1540
	1507/+32
	-29


Pārskata periodā slimnīcā, salīdzinot ar 2025.gadu, ārstēto pacientu skaits psihiatrijā (pieaugušie) ir nedaudz samazinājies, bet palielinājies ārstēto bērnu skaits psihiatrijā.
Pārskata periodā beigās nav apmaksāts 132 528.64 euro (2025.gada 6 mēnešo 128 599.27 euro; 2024.gada 6 mēnešos 206 707.38 euro; 2023.gada 6 mēnešos 91 439.13 euro) par veselības aprūpes pakalpojumu sniegšanu stacionārā un 7000 euro (2025.gadā 9264 euro; 2024.gadā 18 082 euro; 2023.gadā 5560 euro) pacientu iemaksa kompensācija par atbrīvotajām pacientu kategorijām.
Pārskata periodā Slimnīcai par sekundāro ambulatoro veselības aprūpes pakalpojumu sniegšanu līgumā ar Nacionālo veselības dienestu noteikts tāmes finansējums par psihiatrijas (2.5 slodzes psihiatrs, 0.75 slodzes bērnu psihiatrs), psihologa/ psihoterapeita (0.25 slodze), psihiatrijas māsas (4 slodzes) un funkcionālo speciālistu (1 slodze) kabinetiem. Metadona aizvietojošās terapijas kabinetam apmaksātas 1.75 māsas slodzes un 1 psihologa slodze. 
SAVA kvotēto pakalpojumu apjoms
	Pakalpojuma veids
	Faktiski ārstēto/apmeklējumu pacientu skaits 2025.gadā
	Plānotais pacientu/apmeklējumu skaits līgumā 2026.gadā
	Faktiski ārstēto pacientu vai apmeklējumu skaits 2026.gadā/neapmaksātie apmeklējumi
	Novirze pret 2025.gadu

	Neiroelektrofizioloģiskie funkcionālie izmeklējumi pieaugušiem
	291/35
	272
	272/22
	x

	Neiroelektrofizioloģiskie funkcionālie izmeklējumi bērniem
	x
	24
	18
	x

	Psihiatrisko slimnieku ārstēšana psihiatriskā profila dienas stacionārā
	1551/171
	1384
	1940/26
	+240

	Narkologa pakalpojumi
	3126
	1540
	3194
	+68

	Psihiatra pakalpojumi
	5003
	*tāmes finansējums
	5222
	+219

	Tiesu psihiatriskā un psiholoģiskā ekspertīze
	41
	39
	39/2
	-

	Metadona aizvietojoša terapija
	9356/1809
	9358
	9342/985
	-838


Pārskata periodā pacientu plūsma palielinās uz neiroelektrofizioloģiskiem funkcionāliem izmeklējumiem (EEG) pieaugušajiem, kopējais neapmaksātais pakalpojuma apjoms 1620.74 euro (22 EEG), kā arī pacientu skaits Metadona aizvietojošās terapijas programmā – kopējais neapmaksātais pakalpojuma apjoms 1014.55 euro (985 devas), kā arī nav apmaksāts dienas stacionārā sniegto pakalpojumu apjoms 32 935.07 euro (2025.gada periodā neapmaksātais apjoms -12 223.93 euro ) apmērā.
Sniegto nekvotēto veselības aprūpes pakalpojumu apjoms pārskata periodā:
· Agrīnā intervence –725 (2025.g. 585 apmeklējumi), 48 638.31 euro
· ADOS testi – 79 (2025.g. 84) testi, 22 656 euro
Medicīniskā rehabilitācija
Pārskata periodā psihiatriskās medicīniskās rehabilitācijas plāns  izstrādāts 565 pacientu rehabilitācija, tas ir 48% no visiem diennakts stacionārā ārstētajiem pacientiem psihiatrijā, salīdzinoši 2025.gadā 37%. Rehabilitācijas kursa plāna mērķi sasnieguši 387 pacienti, 94 pacientiem rehabilitācijas kursa mērķis sasniegts daļēji, 7 pacientiem rehabilitācijas kursa mērķis nav sasniegts un 47 pacienti rehabilitāciju pārtraukuši. No visiem rehabilitācijas pakalpojumu saņēmušiem 142 pacienti ir bērni, tas ir 71 % no visiem stacionētajiem bērniem pārskata periodā.
Par rehabilitāciju psihiatriskā profila pacientiem periodā no 01.2026. līdz 05.2026. saņemts NVD finansējums  232 836.49 (t.sk. 1229.40 euro pilotprojektam Atkarību izraisošu vielu nepilngadīgo rehabilitācija stacionārā bērniem) euro (2025.gadā 145 887.73 euro; 2024.gadā 172 708.58 euro; 2023.gadā 148 085.63 euro;  2022.gadā 142 965.92 euro). Par pārskata periodā ietilpstošo 06.2026. NVD aprēķinu un samaksu veic tikai pie norēķina par sniegtajiem veselības aprūpes pakalpojumiem 07.2026. (~56 500 euro)

Medicīniskās rehabilitācijas nodaļas multidisciplinārā komanda nodrošina plašu pakalpojumu klāstu dažādām pacientu grupām:
· Stacionārā rehabilitācija: bērniem un pieaugušajiem.
· Rehabilitācija dienas stacionārā: bērniem un pieaugušajiem.
· Ambulatorā rehabilitācija: valsts apmaksātā un maksas pakalpojumi.
Multiprofesionālā rehabilitācijas komanda pakalpojumus sniedz individuāli un arī organizē dažāda veida grupu nodarbības:
· Psihologu atbalsta grupas: pacientu emocionālajam atbalstam un psiholoģiskās labklājības veicināšanai.  Nodarbības tiek nodrošinātas neirožu nodaļai, 1. akūtās psihiatrijas nodaļai, 4. akūtās psihiatrijas nodaļai. 
· Fizioterapijas grupas: ietverot nūjošanas nodarbības, relaksācijas tehnikas, fiziskās aktivitātes grupās. Nodarbības tiek nodrošinātas neirožu nodaļai,  subakūtās psihiatrijas nodaļai,  1. akūtās psihiatrijas nodaļai, 4. akūtās psihiatrijas nodaļai. 
· Fiziskās aktivitātes pie sporta un fizisko aktivitāšu pulciņu audzinātāja: pacientiem tika izstrādāts nodarbību plāns, pielāgojot fiziskās aktivitātes no vidējas līdz augstas intensitātes slodzei un nodrošinot nodarbības atbilstoši katra pacienta vajadzībām un iespējām. Nodarbības tiek nodrošinātas 1., 2., 3., 4. akūtās psihiatrijas nodaļām, neirožu nodaļai un subakūtās psihiatrijas nodaļai. Izbeidzoties darba attiecībām ar sporta un fizisko aktivitāšu pulciņa audzinātāju, nodarbības nodrošina fizioterapeits, iekļaujot tās kopējā medicīniskajā rehabilitācijā. Tādējādi arī 2. un 3. akūtās nodaļas pacienti saņem kvalificētas fizioterapijas nodarbības grupā. Tāpat nodarbības divas reizes nedēļā tiek nodrošinātas pusaudžu motivācijas programmas (PMP) pacientiem, savukārt PMP pilotprojekta (Atkarību izraisošu vielu nepilngadīgo rehabilitācija stacionārā bērniem (līdz 30 dienām vai līdz 60 dienām)  pacientiem tika nodrošinātas multiprofesionālās komandas nodarbības.
1. Rehabilitācijas pakalpojumu attīstība un modernizācija
Atskaites periodā Medicīniskās rehabilitācijas nodaļa turpināja nodrošināt stacionāro, dienas stacionāra un ambulatoro rehabilitāciju bērniem un pieaugušajiem. Galvenais uzsvars tika vērsts uz pakalpojumu kvalitātes un pieejamības uzlabošanu.
· Personāla kompetences pilnveide: Janvārī tika organizētas divas praktiskās apmācības nodaļu medicīnas māsām par papildu terapiju veidiem un to integrāciju multidisciplinārajā procesā.
· Infrastruktūras modernizācija: Aprīlī tika uzstādītas divas jaunas silto graudu iekārtas, paplašinot terapeitisko iespēju klāstu gan bērnu, gan pieaugušu rehabilitācijā. 
Maijā bērnu prakses loks tika papildināts ar modernām tehnoloģijām – interaktīvajām smiltīm ar interaktīvo galdu. Šobrīd to savā praksē darbā ar bērniem aktīvi izmanto audiologopēdi un logopēdi gan agrīnās intervences pakalpojumu, gan dienas stacionāra un ambulatorās prakses ietvaros.
Tāpat maijā būtisks ieguvums bija fizioterapijas jomā, kur aprīkojums tika modernizēts ar vienu trīša trenažieri, vairākiem velotrenažieriem un skriešanas celiņiem. Velotrenažieri ir pieejami ne tikai fizioterapijas nodarbību laikā, bet arī pēc tām neirožu un subakūtās psihiatrijas nodaļu pacientiem, jo ir izvietoti nodaļu telpās, tādējādi veicinot nodaļu pacientu aktīvāku iesaisti savas veselības uzlabošanā.
Jūnijā ergoterapeitiem paredzētais aprīkojums tika papildināts ar interaktīvām tehnoloģijām kognitīvajai un motorajai rehabilitācijai – interaktīvo terapijas platformu kognitīvajai un motorajai rehabilitācijai Tyromotion Myro, interaktīvo tapu dēli Rapael Smart Pegboard un spiediena sensoru plāksnēm Innovaid Treax Pads. Šīs tehnoloģijas praktiski tiek pielietotas pieaugušo praksē.
· Sadarbība un informētība: Februārī tika organizēta tikšanās ar Jelgavas sociālo lietu pārvaldes speciālistiem, lai veicinātu agrīnās intervences pakalpojumu pieejamību bērniem ar autiskā spektra traucējumu (AST) riskiem, uzsvaru liekot tieši pakalpojuma pieejamībai Jelgavas pilsētas bērniem.

2. Izmaiņas darba organizācijā un personāla resursos
Pārskata periodā veiktas izmaiņas speciālistu slodzēs, lai optimizētu nodaļu darbu un paplašinātu pakalpojumu klāstu specifiskām pacientu grupām:
· Ergoterapijas pakalpojumu paplašināšana.: Saistībā ar ergoterapeites atgriešanos no bērnu kopšanas atvaļinājuma un nepieciešamību saglabāt esošo speciālistu kapacitāti, tika izveidota viena papildu ergoterapeita slodze. Tas ļāva nodrošināt darba pēctecību bērnu nodaļā (sensorās istabas terapija un pilnvērtīgas ergoterapijas nodarbības stacionāra pacientiem). Tika ieviestas un palielināts manipulāciju skaitu gerontopsihiatrijas pacientu grupā.
· Komandas papildināšana. Uzsāktas darba attiecības ar psihologu, risinot smilšu terapijas speciālista vakanci bērnu dienas stacionārā. Agrīnās intervences komandai pievienojies logopēds.
· Izmaiņas terapeitu sastāvā. Pārtrauktas darba attiecības ar vizuālās mākslas terapeiti pieaugušo praksē. Uz darbinieka prombūtnes laiku otra speciāliste palielinājusi slodzi par 0,25. Pārskata periodā jauns vizuālās mākslas terapeits netika atrasts.
· Ambulatorie maksas pakalpojumi. Ambulatoro maksas pakalpojumu sniedzēju lokam pievienojušies trīs speciālisti: klīniskais un veselības psihologs, vizuālās mākslas terapeits, kā arī deju un kustību terapeits.
· Sertifikācija: Pārskata periodā sertifikātu ieguvis viens klīniskais un veselības psihologs.
3. Izglītības procesa atbalsts un pēctecība
Nodaļa aktīvi iesaistās jauno speciālistu sagatavošanā, nodrošinot kvalitatīvu prakses vidi un zināšanu pārnesi:
· Mācību prakses: Pārskata periodā nodaļā praksē tika uzņemti un apmācīti topošies speciālisti – psihologi un ergoterapeiti un vizuālās mākslas terapeiti.

Personāls
Sabiedrībā pārskata periodā vidēji nodarbināti 537, kas ir par 6 darbiniekiem vairāk kā 2025.gada salīdzināmajā periodā. Lai iespējami korekti aprēķinātu vidējo darba samaksu, vidējā nodarbināto skaita aprēķinā neiekļauj darbiniekus, kuri visu pārskata mēnesi nav nodarbināti sakarā ar ilgstošo darba nespēju. Šajā pārskata periodā vērojama liela darbinieku saslimstība, īpaši māsu un māsu palīgu kategorijā.  Atbilstoši noslēgtajiem darba līgumiem sabiedrībā darba attiecības ir 561 darbiniekiem, no tiem 11 darbinieki ir bērna kopšanas atvaļinājumā.
Sabiedrībā finansētas vidēji 59.23 ārstu, tai skaitā 23.07 (2025.gadā 20.85; 2024.gadā 20.35; 2023.gadā 18.17) funkcionālo speciālistu slodzes; 95.42 māsu slodzes; 99.46 māsu palīgu slodzes; 15 administratīvā personāla slodzes; 207.3 pārējo darbinieku slodzes. Salīdzinoši ar 2025. gadu – ir identisks slodžu skaits. Slodžu skaits periodā, kuras izmantotas vidējās darba samaksas plāna aprēķinā ir 476.4
Darbinieku mainība pārskata periodā ir 8%,kas ir plānotajā apmērā.
Pārskata periodā Sabiedrība nodrošināja vidējo darba samaksu 1587 euro (2025.gadā -1563 euro; 2024.gada pārskata periodā 1532  euro ) apmērā. Novirze no plānotā (1620 euro)  ir 33 euro.
Sabiedrībai summētā darba laikā nodarbinātajiem izlīdzinātais uzskaites pārskata periods ir 4 mēneši, līdz ar to 6 mēnešos virsstundas ir aprēķinātas minimāli – par vienu pārskata periodu. Kopējais virsstundu skaits ir 1502 h (2025.gadā 1598.5 h), tai skaitā ārstiem – 896h( 2025.g.846h), māsām 156h (2025.g. 283.5h), māsu palīgiem 74h (2025.g. 89h), pārējiem 376h (2025.g. 380h).
Izdevumi atalgojumam pārskata periodā ir mazāk kā plānots- kopumā neizpilde ir 245 861 euro (2025.g. 205 283 euro). Joprojām būtiska nozīme ir darbinieku  darba nespējai – pārskata periodā kopā 26353 h B lapas (2025.gadā -29 664h; 2024.gadā – 33 206 h; 2023.gadā 18 690 h; 2022.gadā –40 516 h).
DNL A kopā 10 832h, 2025.gada salīdzināmajā periodā 10 952 h.
Vidējā darba samaksa, euro uz slodzi
	Darbinieku kategorija
	2025.gada fakts
	2026.gada plāns
	2026.gada fakts
	MK not.Nr. 555, tarifā 
	Novirze pret 2025.g

	Ārsti, tai skaitā funkcionālie speciālisti
	3163
	3178
	3117
	2304
	-46

	Ārstniecības un pacientu aprūpes personāls
	1874
	1895
	1875
	1385
	+1

	Ārstniecības un pacientu aprūpes atbalsta personāls
	1169
	1202
	1159
	925
	-10

	Administrācija
	2660
	2736
	2695
	x
	+35

	Pārējie darbinieki
	1089
	1123
	1142
	x
	+53


Salīdzinot ar normatīvajos dokumentos noteikto par darba samaksas apmēru gultu dienas tarifā (MK not.Nr.555) – Sabiedrība nodrošinājusi izmaksu ārstu kategorijā +813 euro; māsu +490euro; māsu palīgu +234 euro vairāk. Salīdzinot ar normatīvo dokumentu par ārstniecības personu zemāko mēnešalgu (MK not.Nr.851) – ārstiem +746 euro (mēnešalga 2559 euro, Mk not.1813 euro); māsas +159 euro (1348 euro un 1189 euro), māsu palīgi +57 euro( 920 euro un 863 euro).
Māsu darba samaksa sasniedz 60 % no ārsta darba apmaksas un māsu palīgiem tiek nodrošināta darba samaksa 37% no ārstu darba samaksas.
[bookmark: _Hlk70341704]

Izglītība un zinātniskā darbība
Pārskata periodā Sabiedrībā rezidentūru īsteno 17 rezidenti studiju programmās - “Psihiatrija”-15, “Bērnu psihiatrija”-2. Līgumi par rezidentu apmācību valsts budžeta finansētās rezidentūras vietās Sabiedrībai noslēgti ar Rīgas Stradiņa universitāti (15 rezidenti) un Latvijas Universitāti (rezidenti). Tai skaitā trīs rezidenti izmanto akadēmisko atvaļinājumu.
Jauno ārstu profesionālo spēju attīstīšanai, Sabiedrība rezidentiem dod iespēju papildināt zināšanas un prasmes darbā ar pacientu, pacienta tuviniekiem, un piedalīties pacientu tuvinieku izglītošanā par slimību, tās ārstēšanu, par slimības risku un citiem kaitīgiem faktoriem (psihoedukācija). Jaunie ārsti aktīvi piedalās zinātnisku materiālu sagatavošanā un lekciju īstenošanā dažādu projektu ietvaros – pašvaldību speciālistiem, Jelgavas pilsētas iedzīvotājiem un skolēniem, kā arī slimnīcas “Ģintermuižas” ārstu konferencēs. 
Atsaucoties uzaicinājumam, uzsākta dalība darba grupā NPVC Metodiskās vadības institūcijas psihiatrijas jomā darba uzdevuma “Pacientu drošības gadījumu ziņošanas un izskatīšanas digitālās sistēmas izstrāde” īstenošanā. Darba grupas pirmā sanāksme notika 29.05.2026.
Pārskata periodā slimnīcā nodrošinātās prakses iespējas:
1. LU P. Stradiņa medicīnas koledžas viens 3. kursa students no 09.02. – 30.04. iziet kvalifikācijas praksi “Ārsta palīgs”

2. RSU Veselības un sporta zinātņu fakultātes studiju programmas “Māszinības” astoņas 3. kursa studentes uzsāka praksi slimnīcas nodaļās  sākot ar 23.03.2026. – 22.05.2026.

3. RSU Veselības un sporta zinātņu fakultātes profesionālās bakalaura studiju programmas “Klīniskā prakse: psihiskā veselība” un profesionālās bakalaura studiju programmas “Ergoterapija” divi  4. kursa studenti uzsāka praksi slimnīcā sākot ar 02.02.2026. – 31.03.2026.

4. RSU Veselības un sporta zinātņu fakultātes profesionālās studiju programmas “Veselības psiholoģija” trīs 1. kursa studenti uzsāka praksi slimnīcā no 04.03.2026. – 11.05.2026. 

5. RSU Sarkanā Krusta medicīnas koledža, studiju programmas “Māszinības” kvalifikācija – māsas palīgs  septiņas izglītojamās uzsāka praksi slimnīcā no 16.03. – 20.06.

6. VSIA “Slimnīca “Ģintermuiža”” sadarbībā ar RSU prakses ietvaros Supervīzijas praksi uzsāka un turpina viena studente no 29.10.2025. – 6.05.2026. VA māsām psihiatrijā un narkoloģijā kā arī MDK profesionāļiem supervīzijas.

7. 11. martā 2026. gadā no Bauskas slimnīcas pārstāvji bija atbraukuši pieredzes apmaiņā saistībā ar uzkopšanas nodaļas izveidi un darba organizāciju

8. Š. g. 19.06.2026. Valsts kvalifikācijas eksāmenu LU Rīgas 1. medicīnas koledžā kārtoja un kvalifikāciju “Māsas palīgs” ieguva 9 mūsu slimnīcas darbinieki.
9. No 27.05.2026. – 10.06.2026. LU Medicīnas un dzīvības zinātņu fakultātes studiju programmas “Māszinības” studentu praksi VSIA “Slimnīca “Ģintermuiža” veica desmit III studiju gada māsas. 
2026. gada aprīlis – jūnijs 
10. 9. aprīlī 2026. – rediģēts un apstiprināts Apkopēju amatu apraksts.

11. Rediģēts un 10. aprīlī apstiprināts “Stacionārās  ārstniecības nodaļas MĀSAS / vispārējās aprūpes MĀSAS psihiatrijā un narkoloģijā” amata  apraksts.

12. RSU Veselības un sporta zinātņu fakultātes profesionālās studiju programmas “Veselības psiholoģija” trīs 1. kursa studenti turpina un pabeidza praksi slimnīcā no 04.03.2026. – 11.05.2026. 

13. RSU Sarkanā Krusta medicīnas koledža, studiju programmas “Māszinības” kvalifikācija – māsas palīgs  septiņas izglītojamās turpina un pabeidza praksi slimnīcā no 16.03.2026. – 20.06.2026.

14. VSIA “Slimnīca “Ģintermuiža”” sadarbībā ar RSU prakses ietvaros Supervīzijas turpina un pabeidza viena studente no 29.10.2025. – 6.05.2026. VA māsām psihiatrijā un narkoloģijā kā arī MDK profesionāļiem.

15. RSU Veselības un sporta zinātņu fakultātes studiju programmas “Māszinības” astoņas 3. kursa studentes turpina un pabeidza praksi slimnīcas nodaļās  no 23.03.2026. – 22.05.2026.

16. RSU Veselības un sporta zinātņu fakultātes studiju programmas profesionālās bakalaura studiju programmas “Mākslas terapija” divi  1. kursa studenti “Izvērtēšanas praksē” praksi uzsāka 27.04.2026. un pabeidza 12.06.2026.

17. RSU Veselības un sporta zinātņu fakultātes studiju programmas “Māszinības” astoņas 3. kursa studentes uzsāka praksi slimnīcas nodaļās  sākot ar 23.03.2026. – 08.06.2026.

Klientu apkalpošana un kvalitātes vadība

Kvalitātes vadības ietvaros izstrādāti metodiskie materiāli un iekšējās kārtības normatīvie regulējumi: 
· Tika izanalizēti 2 ziņojumi par gadījumiem kuru dēļ radies vai varēja rasties ar veselības aprūpi saistīts kaitējums pacientam. Atgadījumu analīze tika veikta 1. APN un Subakūtās psihiatrijas nodaļas, par ko ir noformēti atgadījum analīzes protokoli.  Lai turpmāk mazinātu negadījumu riskus un paaugstinātu veselības aprūpes kvalitāti stacionārā tika izstrādāts  preventīvo pasākumu kopums. 
· 1.ceturksnī izskatītas 2 sūdzības saistībā ar veselības aprūpes kvalitāti (Subakūtās psihiatrijas nodaļa, Bērnu psihiatrijas nodaļa).
· 06.03.2026 slimnīcas "Ģintermuiža" darbinieku kopsapulcē tika prezentēta Pacientu un viņu piederīgo sūdzību statistika par 2022 – 2025 g. Analīze liecina, ka nav saņemtas sūdzības par menedžmenta un darba vides jautājumiem, kas saistīti ar darba organizāciju, procesu vadību, darba vidi veselības aprūpes sniegšanas vietās. Vairākums sūdzību skaits attiecināms pie komunikācijas un attiecību problēmām (problēmas, kas saistītas ar jebkura konkrēta darbinieka izturēšanos, uzvedību, attieksmi pret pacientu un viņa ģimeni/radiniekiem/pārstāvjiem). Galvenais uzlabojumu virziens ir komunikācijas kvalitāte starp personālu, pacientiem un viņu pārstāvjiem.
· 21.05.2026. - 28.05.2026. Darbs Ētikas komisijā saistīts ar sūdzību par nodaļas darbinieku darba laika plānošanu, darba vides organizāciju un darbinieku savstarpējo komunikācijas kultūru. Iesaistītajiem darbiniekiem tiek organizēts psihologa individuālais atbalsts ar mērķi: pilnveidot konflikta risināšanas prasmes, lai uzlabotu nodaļas mikroklimatu un spētu identificēt un noteikt privāto un profesionālo attiecību robežas. Psiholoģiskais atbalsts tiek nodrošināts 3 darbiniekiem.
· Sagatavota atbilde Veselības inspekcijai par pārbaudes rezultātiem   par pacientu tiesību ievērošanu psihoneiroloģiskajās slimnīcās.
· Lai īstenotu 02.12.2025. gada Veselības inspekcijas vēstules  Nr. 1.6.-2./10122 “Ieteikumi/uzdevumi pacientu tiesību ievērošanas uzlabojumiem ārstniecības iestādēs” izpildi, tika izstrādāti sekojošie iekšējie normatīvie akti:
· Algoritms pacienta tiesību īstenošanai atteikties no konkrēta pakalpojuma, neatsakoties no ārstniecības kopumā.
·  Problēmsituāciju risināšanas kārtība pacientu pieredzes uzlabošanai un sūdzību skaita mazināšanai.
· Korektīvo un preventīvo aktivitāšu pārvaldības sistēma.
· Algoritms pacienta izpratnes pārbaudei.
· VSIA “Slimnīca “Ģintermuiža”” iekšējā procedūra “Mutiskas un telefoniskas medikamentu ordinēšanas kārtība”.
· Kārtība līdzīga izskata un līdzīga nosaukuma zāļu (LASA) drošai apritei un ordinēšanai VSIA “Slimnīca “Ģintermuiža””( 05.05.2026.).
· Kārtība infūzu dokumentēšanai VSIA “Slimnīca ‘Ģintermuiža”’ ( 05.05.2026.)

· Tika reģistrēti 4 kritienu gadījumi (ISASRN, reģistrēti  datu bāzē un izanalizēti). 
· Saņemti 18 zvani uz anonīmo tālruni. Visi  no tiem bija kļūdaini. 
· Pirmajā pusgadā 2 reizes ir veiktas plānotās iekšējās stacionāro nodaļu “Higiēniskā un pretepidēmiskā režīma prasību ievērošanas” pārbaudes. 

Ieteikumi Sabiedrības turpmākās darbības uzlabošanai un risku mazināšanai
Sabiedrība turpina mērķtiecīgi veikt galveno procesu analīzi, lai savlaicīgi identificētu riskus, to līmeni un iespējamo ietekmi.
Notiek nepārtraukta Sabiedrībā nodarbināto noslodzes efektivitātes pārraudzīšana, lai samazinātu virsstundu rašanos riskus, kā arī kontrolētu cilvēkresursu efektīvu izmantošanu.
Tiek monitorēti pakalpojumu sniegšanas efektivitātes rādītāji un veikta pakalpojuma uzskaites dokumentu analīze un kvalitātes kontrole.

